題自寫蘇黄像
作者：龔開
朝代：宋

paragraphs: 海風吹髮如短蓬，精魄弄成禿鬢翁。
歸來已覺陽羨鄰里喜，不似雪堂概江空。
六年歲月幪尊中。
何况如今一螺墨，安能及公目如初生犢。
細觀此畫尤崛奇，兩顴巉巖無剩肉。
百年光景春夢婆，人閒遂少天上多。
一炷清香留永日，柰此堂堂不語何。
譬如寶鼎淪洄水，萬夫之力那能起。
後來博古彼誰子，猶寫雄深吞簠簋。
不然豈徒有三足兩耳□□，天地中閒泣神鬼。
□□人之龍，文之虎，人言海內四學士，又云蘇門之六子。
洪崖肩高萬丈餘，談笑拍摩何軒渠。
當爲誰作前者王，當爲誰作後者盧。
詩到聖時不讀書，高處豈獨煮湯坐團蒲。
豈非迢迢百世下，好事亦寫蘇黄圖。
又非中郎虎賁之有身，又非叔敖身後之□死。
典刑摩詰劣少須，一丈精神三尺素，光芒射人數百步。
布袍便是山谷褐，可能其中有菜肚。